ഇന്ത്യചൈന സൈനികതല ചര്ച്ച തീരുമാനമാകാതെ പിരിഞ്ഞു ന്യൂഡല്ഹി: കിഴക്കന് ലഡാക്കിലെ ഇന്ത്യചൈന സംഘര്ഷത്തിനു പരിഹാരം കാണുന്നതിനായി ഇരു രാജ്യങ്ങളുടെയും സൈനിക കമാന്ഡര്മാരുടെ നേതൃത്വത്തില് നടന്ന പതിമൂന്നാം ഘട്ട ചര്ച്ചയും തീരുമാനമാകാതെ പിരിഞ്ഞു. കഴിഞ്ഞ മാസം തജിക്കിസ്ഥാനിലേ ദുഷാന്ബേയില് നടന്ന സമ്മേളനത്തില് ഇരുരാജ്യങ്ങളും കിഴക്കന് ലഡാക്കിലെ അധിനിവേശ പ്രദേശങ്ങളില്നിന്ന് സൈനികപിന്മാറ്റത്തിനുള്ള തീരുമാനമെടുത്തിരുന്നു. ചൈനീസ് പട്ടാളം ആക്രമിച്ചു കീഴടക്കിയ ഹോട്ട് സ്പ്രിംഗ്സ്, ഡെപ്സാംഗ് സമതലങ്ങള്, ദെംചോക് എന്നിവിടങ്ങളില്നിന്നു സൈന്യത്തെ തിരിച്ചു വിളിക്കാന് ചൈന തയാറാകുന്നില്ല. യഥാര്ഥ നിയന്ത്രണരേഖയ്ക്കപ്പുറം ചൈനയുടെ നിയന്ത്രണത്തിന് കീഴില് വരുന്ന മോള്ഡോ പോയിന്റില്വച്ചാണ് മലയാളിയും ഇന്ത്യന് സൈന്യത്തിന്റെ പതിനാലാം കോര്പ്സ് കമാന്ഡറുമായ ലെഫ്റ്റനന്റ് ജനറല് പി.ജി.കെ. മേനോന്റെ നേതൃത്വത്തില് പീപ്പിള്സ് ലിബറേഷന് ആര്മിയുമായി ചര്ച്ച നടത്തിയത്. ഞായറാഴ്ച രാവിലെ തുടങ്ങിയ ചര്ച്ച മണിക്കൂറുകള് നീണ്ടു. യഥാര്ഥ നിയന്ത്രണരേഖയുടെ ഇരുവശവുമുള്ള പ്രദേശങ്ങളെക്കുറിച്ച് ഇരുരാജ്യങ്ങള്ക്കിടയിലുമുള്ള ഉടന്പടി ലംഘിച്ച് അക്രമം തുടങ്ങിയതു ചൈനയാണ്. അതുകൊണ്ട് കൂടുതല് സംഘര്ഷാവസ്ഥ ഒഴിവാക്കുന്നതിനും അതിര്ത്തിക്ക് ഇരുവശത്തുമുള്ള പ്രദേശങ്ങളില് സമാധാനം പുനഃസ്ഥാപിക്കുന്നതിനും ചൈനീസ് സൈന്യം ആവശ്യമായ നടപടികള് സ്വീകരിക്കണമെന്നാണ് ഇന്ത്യ ഉന്നയിച്ച ആവശ്യം. ഇന്ത്യയുടെ ആവശ്യങ്ങള് അംഗീകരിക്കുന്നതിന് ചൈനീസ് സൈന്യം തയാറായില്ല. ഇന്ത്യയുടെ ആവശ്യങ്ങള് ന്യായമല്ലെന്നാണ് ചൈനയുടെ പ്രതികരണം. ചൈനീസ് അക്രമത്തില് കീഴടക്കപ്പെട്ട പാംഗോഗ് ത്സോ, ഗല്വാന്, ഗോഗ്ര പ്രദേശങ്ങളില്നിന്നും ജൂലൈ 31ന് നടന്ന 12ാമത് കോര്പ്സ് കമാന്ഡര് ചര്ച്ചകളെത്തുടര്ന്ന് ഇരു രാജ്യവും സൈന്യത്തെ പിന്വലിച്ചിരുന്നു. കഴിഞ്ഞ വര്ഷത്തെ അക്രമണത്തിനു ശേഷം ചൈനീസ് സൈന്യം നിയന്ത്രണ രേഖയ്ക്ക് ചുറ്റും സ്ഥിരം സൈനിക താവളങ്ങള് നിര്മിച്ചിരുന്നു. സൈനിക പിന്മാറ്റം പ്രഖ്യാപിച്ചതിനു ശേഷവും പലയിടങ്ങളില്നിന്നും ചൈനീസ് സൈന്യം പിന്വാങ്ങിയിട്ടില്ല.